**Az ECL német nyelvvizsga nemzetközi színtérre lépett**

A nyelvtudásméréssel foglalkozó szakemberek körében az ECL nyelvvizsgarendszer egyértelműen a Pécsi Tudományegyetem nevéhez kötődik, ugyanis több mint két évtizede az Idegen Nyelvi Központ látja el az ECL Nemzetközi Vizsgaközpont feladatait, és végzi a rendszer szakmai és adminisztratív irányítását. A több mint két évtized során a vizsgarendszer jelentős fejlődésen ment keresztül: mára 15 nyelvből tehető le ECL vizsga, több száz magyarországi és külföldi vizsgahelyen.

Magyarországon a vizsgát 2007-ben ismerték el hivatalosan, innentől fogva a sikeres vizsgázók a nemzetközi ECL bizonyítvány mellett már államilag akkreditált nyelvvizsgabizonyítványt is kaptak.

A következő mérföldkövet a 2017-es év jelentette, amikor az ECL vizsgarendszer kezdeményezésére az *Association of Language Testers in Europe* (ALTE), mely több európai vizsgarendszer szakmai szervezete odaítélte a nemzetközi minőségi védjegyét (a *Q-mark*-ot).

2020-ban egy újabb nemzetközi megmérettetésre vállalkozott az ECL, 2020. december 7-én az ECL német vizsga megkapta az ALTE minőségi jelzését, és olyan, a *Q-mark*-kal már rendelkező vizsgarendszerekhez társulhatott, mint a Goethe, ÖSD, telc vagy a TestDaf.

Ma már az Egyesült Államok több államában elismert, egyetemi kreditpontot érő vizsga lett az ECL magyar vizsga. Az ECL német vizsga elismertségében is 2021-től minőségi ugrás várható. Ugyanis az ECL magyar és német nyelvű papíralapú vizsgák sikeres letétele után a nemzetközi bizonyítványokon szerepel az ALTE minőségi jelzése, ami nagymértékben megkönnyíti és felgyorsítja a bizonyítványok külföldi elismerését a továbbtanulás, a munkavállalás vagy akár az állampolgárság megszerzése céljából.

A PTE Idegen Nyelvi Központja által működtetett ECL vizsgák fejlesztése azonban nem állt meg. A pandémiára reagálva az ECL Nemzetközi Központjában már folyik az online ECL vizsga kialakításának az akkreditációra készülő munkálatai.

Bővebben: <https://univpecs.com/nyelvtanulas/az_ecl_nemet_nyelvvizsga_nemzetkozi_szinterre_lepett>

*Hrisztova-Gotthardt Hrisztalina,*

*PTE Idegen Nyelvi Központ*